玉唾壺
作者：岳珂
朝代：宋

paragraphs: 古來玉唾壺，歌罷壺爲缺。
憂時一片心，常惜志士烈。
鸊鵜瑩出昆吾刀，截肪溫潤如切膏。
悲歌聲動行雲高，何愛一闋稱世豪。
馬生冀州北，未省能伏櫪。
骨拳鬃禿刓四蹄，鳳膺赭汗人不知。
夕陽芳草顧影嘶，猶憶振鬣天山西。
可憐歲華暮，萬里瑶池路。
鹽車轆轆踰太行，夜然枯草晝服箱。
上天振策無王良，徒有此志今未忘。
荆山韞明月，良工斲不徹。
抱璞昔三刖，曾泣卞和血。
既斲復毀不可磨，尊前對酒聽浩歌。
唾壺雖缺璞更多，騏驥不生奈老何。